אמיר עם יוסי כהן באליפות ישראל בסייבר של CyTaka, הילטון תל אביב, ינואר 2022
**דורון אמיר** (נולד ב-1975) הוא יזם טכנולוגיה עילית ישראלי בתחום התוכנה, הסייבר ואבטחת המידע, מייסד ומנהל CyTaka – אליפות העולם בסייבר למתכנתים. בנוסף, הוא עוסק בפעילויות חינוכיות שונות.

ביוגרפיה
--------

אמיר גדל בחולון. בשנת 1994 התגייס אל מסלול העתודה הטכנולוגית של חיל האוויר, בסיום ההכשרה ביקש להיות לוחם קרבי, התנדב לחטיבת הצנחנים, ושירת בפלנ"ט 35 (עורב צנחנים).

ראשית הקריירה: הדרכה, תכנות וייעוץ
----------------------------------

לאחר שחרורו מצה"ל החל את דרכו כמדריך תוכנה ואבטחת מידע בחברת הדרכת המחשבים New Horizons (אנ'). לאחר מכן עבד כמרצה לטכנולוגיית ‎.NET בג'ון ברייס / מטריקס, בהמשך כמתכנת באמדוקס, ואז כמרצה בתחום התוכנה ומנהל תחום הייטק ומחשבים במכללת רמת־גן. באותה תקופה אף שימש כמרצה בטכניון והוענקה לו תעודת מרצה מוסמך מטעם היחידה ללימודי חוץ של הטכניון. בנוסף, עבד כמרצה בכיר במכללות למקצועות הסייבר, ביניהן See Security.

לאורך תקופה זו עסק אמיר במחקר עצמאי בתחום הסייבר (האקינג) ובאמצעות חברה שהקים ייעץ לגופים רבים בתחומי טכנולוגיית ואבטחת המידע, וביניהן חברות בתעשייה וארגוני ממשל וביטחון. במסגרת עבודתו, כתב תוכניות הכשרה לחוקרי סייבר עבור משטרת ישראל ומשרד הכלכלה. בשנת 2008 נסע ללונדון במסגרת תפקיד בפילת מדיה גלובל (כיום סינטק מדיה) לשם הכשרת צוותי תוכנה בינלאומיים העוסקים בתחום הצפנת שידורים.

קריירה עסקית ומיזמים בתחום הסייבר
---------------------------------

בשנת 2015 היה אמיר בין המייסדים של חברת האחזקות הסינית TLV Ventures, שם שימש כמנהל טכנולוגיות ראשי (CTO) ועזר בקידום טכנולוגיות של חברות ישראליות בסין וטאיוואן. בשנת 2017 סיים את תפקידו לטובת הקמת מיזם סייבר בשם Plexivo (בעברית: פלקסיוו), אשר עסק בפיתוח רכיב חומרה הכולל יכולות סייבר בעזרת חיישנים, ובמקביל מערכת סימולציות מבוססת משחקי מחשב למטרות אימון אנשי סייבר (בסגנון סדרת משחקי המחשב GTA). המיזם זכה להתעניינות בתקשורת,, אך הוא הופסק ב־2019 עקב בעיות רגולציה בתחום הסייבר ההתקפי ומחלוקת פנימית. לאחר הפסקת המיזם עבר אמיר לעבודת מחקר בתחום פיתוח אלגוריתמים, לשיפור ביצועי מחשב על פלטפורמת מוצרי Nvidia, ולזיהוי קולי, בחברת בת של TLV Ventures.

### CyTaka

אמיר עם גדי איזנקוט בתחרות "סייבר נגב" של CyTaka, אפריל 2022
בשנת 2021 ייסד אמיר את CyTaka (בעברית: סייטאקה), מיזם המציע למתכנתים ואנשי סייבר הזדמנויות להדגים ולשכלל את יכולותיהם בתחום הסייבר דרך פתרון אתגרים ביישומון ייעודי ובתחרויות ארציות ובינלאומיות. אמיר משמש כמנכ"ל CyTaka ונמנה עם הבעלים של חברת האם גלובוס מחקר ופיתוח, בעלת המותג CyTaka. במרץ 2022 פורסם כי החברה הצליחה לגייס 50 מיליון דולר דרך קבוצת משקיעים פרטית לפי שווי של חצי מיליארד דולר, למטרות התרחבות לשוק האירופי. מספר חודשים לאחר מכן חצה שווי החברה את מיליארד הדולרים.

#### תחרויות סייבר

אמיר עם יגאל אונא בתחרות "סייבר נגב" של CyTaka, אפריל 2022
החברה מקיימת בישראל תחרויות סייבר בפורמטים שונים, כגון CTF (אנ'), צוות אדום (תוקף) (אנ') מול צוות כחול (מגן) (אנ'), ופריצה למכשירים חכמים. לחלק מהתחרויות הוזמנו בכירים לשעבר במערכת הביטחון, כגון שמעון חפץ, דני יתום, יגאל אונא, גדי איזנקוט, יוסי כהן.

אמיר יזם תחרויות של החברה גם ברחבי העולם, ביניהן אירוע קדם אליפות הסייבר העולמית במגדל בורג' ח'ליפה בדובאי באוגוסט 2021, תחרות סייבר בניו־יורק בנובמבר 2022, ואיליפות סייבר בבורג' ח'ליפה בינואר 2023.

### מיזמים נוספים בתחום הסייבר

בעקבות מתקפת הפתע על ישראל ב- 7 באוקטובר 2023 ובמקביל למלחמת חרבות ברזל אמיר הקים וניהל חמ"ל של האקרים מכל רחבי העולם – ביניהם גם האקרים מוסלמים – אשר סיכל פעילות אנטי-ישראלית מצד גורמים תומכי טרור, כגון הפצת תכנים מזויפים, לוחמה פסיכולוגית ושימוש בסייבר התקפי לסחיטת כספים לשימוש ארגוני הטרור.

פעילות חברתית
-------------

אמיר עם חביב נורמגומדוב באירוע קדם אליפות הסייבר העולמית של CyTaka, דובאי, אוגוסט 2021
אמיר פועל לשיתוף פעולה של ישראלים עם העולם המוסלמי והערבי, בין השאר מתוך משרדי חברת גלובוס מחקר ופיתוח בדובאי.

הוא עסק בקירוב לבבות בין חרדים וחילונים והקים מיזמים להכשרה לתעסוקה עבור האוכלוסייה החרדית ולקידום תוכניות לטיפול בבעיית האבטלה. הוא פעל לקידום שוויון מגדרי על ידי עידוד תעסוקת נשים בהיי־טק. עד שנת 2007 עבד בשיתוף פעולה עם מנפאואר בראשית, קרן קמ"ח, צוות תוכניות תעסוקה לחרדים בג'וינט ישראל, וסניף המרכז החרדי להכשרה מקצועית במודיעין עילית.

אמיר הוא ידיד המערכת של קבוצת "אנשים ומחשבים" מאז 2003. הוא שפט בתחרויות רבות של הקבוצה, כולל תחרויות ההייטק הגדולות ביותר בישראל, IT Awards (החל מ־2003) ו־ Webi Awards (החל מ־2007), והיה יו"ר חבר השופטים בתחרות Mobi Awards (החל משנת 2011).

עמדותיו
-------

בכנס Mobility 2013 ניסה אמיר לעודד מודעות לצורך בשמירת הפרטיות מצד חברות התקשורת.

אמיר התנגד להצעה שהשב"כ יאתר מפרי בידוד של מבודדי קורונה באמצעות איכון סלולרי. לאחר התפוצצות פרשת NSO טען אמיר שיש לנצל את העניין הציבורי לקידום מנגנוני רגולציה ופיקוח על חברות פרטיות שמפתחות ארסנל כלי נשק מתקדמים מעולם הסייבר, וטבע בהקשר זה את המונח "סיכול טכנולוגי".

בנושאי משק וכלכלה, אמיר תומך בהשתלבות חרדים בחברה הכללית. הוא יצא מחד נגד משקיעים שמדללים את היזמים ושמכריחים חברות סטארטאפ לשנות אסטרטגיה כך שתתאים לצרכיהם, ומאידך נגד מימון סטארטאפים קטנים שמתחרים נגד חברות גדולות בקרב חסר סיכוי. הוא תמך בהחלת מנוחה שבועית במשק בימים שבת וראשון.

בנושאי תקשורת וצרכנות, אמיר תומך ברגולציה שתכריח את חברות התקשורת להציג ללקוח מראש כיצד תיראה החשבונית החודשית לפני כל שינוי בחשבון, קרא ליצרניות המכשירים להוסיף אזהרות מספיקות מפני קרינה אלקטרומגנטית, עודד פיתוחים המשתמשים בטכנולוגיית קול לשם תקשורת בטווח קצר במקרים רגישים של מכשירים לבישים (אנ'), וצידד בהטלת אחריות על חברות התקשורת לדאוג לאבטחת המידע של לקוחותיהן.

חיים אישיים
-----------

אמיר נשוי ומתגורר ברעננה. לזוג שתי בנות.

ספרים
-----

* **להנהיג את הקהל**, הוצאה עצמית, 2002

קישורים חיצוניים
----------------

ויקישיתוף מדיה וקבצים בנושא **דורון אמיר** בוויקישיתוף
* דורון אמיר, ברשת החברתית LinkedIn
* ערן בר-טל, כל המתכנתים אצלי: סייטקה מציעה מיליון דולר בתחרות סייבר בינלאומית, באתר ישראל היום, 3 באוקטובר 2021
* יוסי הטוני, הישראלים שרוצים לשנות את מפת הגנת הסייבר העולמית, באתר "אנשים ומחשבים", 22 באוגוסט 2021
* תגית "דורון אמיר", באתר "אנשים ומחשבים"

הערות שוליים
------------

1. ↑  ראיון עם דורון אמיר, העולם הבוקר עם אברי גלעד ורותם ישראל, רשת 13, 24 בדצמבר 2021, 08:37
2. ↑  מכתב המלצה באתר doronamir.net
3. ↑  מכתב המלצה באתר doronamir.net
4. ↑  תעודת מרצה באתר doronamir.net
5. ↑  עמוד "אודות", באתר doronamir.net
6. ↑  דורון אמיר, מנהיגות תוצרת אומת הסטארט-אפים, באתר אנשים ומחשבים, ‏24/12/2015
7. 1 2  עמוד "אודות" באתר חברת Plexivo
8. ↑  מתכנתים, כך תתמקצעו בעולם אבטחת המידע והסייבר, באתר גלובס
9. ↑  הטובים לסייבר בדרך להיות חד־קרן, באתר פורבס ישראל, ‏23/3/2022
10. ↑  ForbesPro, "כמו להקים מדינה": יזם הסייבר שהקים צבא של האקרים הפועלים לטובת עולם עסקי בטוח יותר, באתר פורבס ישראל, ‏2022-09-04
11. ↑  CyTaka programming championship held in Israel, ראיון עם אמיר, Zoom In with Jeff Smith‏, i24News English‏, 3/2/2022
12. 1 2  התוקפים מהרצליה, המגינים משדה בוקר: תחרות הסייבר שמעוררת סקרנות ברחבי העולם, באתר פורבס ישראל, ‏6/4/2022
13. ↑  יהודה קונפורטס, מיהם אלופי הסייבר של ישראל?, באתר אנשים ומחשבים, ‏13/2/2022
14. ↑  יהודה קונפורטס, אנשים ומחשבים פרק 231 – מיזם להקמת קהילת מפתחי סייבר בינלאומית לסיוע מדינות במאבק בהאקרים, באתר פודקאסט "אנשים ומחשבים", מתוך Apple Podcasts, ראיון עם אמיר, למשל החל מ: 06m41s‏, 24m08s, ‏1/9/2021
15. ↑  גאווה: הסטארטאפ הישראלי על הבורג' חאליפה באליפות העולם לסייבר, באתר אייס, 25 בינואר 2023
16. ↑  ניתאי סופר, עולה להתקפה: מהפך הסייבר של דורון אמיר בעקבות ה-7 באוקטובר, באתר Forbes Israel, ‏2023-12-03
17. 1 2 3  יהודה קונפורטס, אנשים ומחשבים פרק 253 – האם הפרטיות שלנו בסכנה ועד כמה אנו אחראים לזה?, באתר פודקאסט "אנשים ומחשבים", מתוך Apple Podcasts, ראיון עם אמיר, למשל החל מ-22m23s‏, 21m56s‏, 02m15s, ‏3/3/2022
18. ↑  הטוני, יוסי, הישראלים שרוצים לשנות את מפת הגנת הסייבר העולמית, באתר אנשים ומחשבים, ‏22/08/2021
19. ↑  תעודת הערכה באתר doronamir.net
20. ↑  תעודת הוקרה באתר doronamir.net
21. ↑  תעודת הוקרה באתר doronamir.net
22. ↑  תעודת הוקרה באתר doronamir.net
23. ↑  יהודה קונפורטס, עונת התחרויות, באתר אנשים ומחשבים, ‏27/7/2011
24. ↑  יניב הלפרין, דורון אמיר: "הפרטיות כבר לא קיימת – האינטרס הוא להאזין לאנשים", באתר אנשים ומחשבים, ‏20/10/2013
25. ↑  יניב הלפרין, "כוונת הממשלה לעקוב אחרי חולי הקורונה – האח הגדול", באתר אנשים ומחשבים, ‏15/3/2020
26. ↑  האקרים פרצו לתוכנית בניית הרכבת הקלה ומאיימים למכור לטרוריסטים, באתר 103FM, "איפה הכסף" עם ענת דוידוב, ‏14/11/2022
27. ↑  יהודה קונפורטס, "העדפה מתקנת כלפי עובדים מאוכלוסיות מגוונות מוכיחה את עצמה", באתר אנשים ומחשבים, ‏16/8/2016
28. ↑  אבי בליזובסקי, מדוע אין בישראל עוד חברות כמו מלאנוקס או Wix?, באתר אנשים ומחשבים, ‏30/6/2016
29. ↑  יוסי הטוני, "הסיכון שבסטארט-אפים חיסל את היזמות הטהורה", באתר אנשים ומחשבים, ‏15/8/2019
30. ↑  יהודה קונפורטס, האם אומת הסטארט-אפ צריכה לחשב מסלול מחדש?, באתר אנשים ומחשבים, ‏15/8/2019
31. ↑  אבי בליזובסקי, האם ענף ההיי-טק מוכן לחופשה בימי א'? בעד ונגד, באתר אנשים ומחשבים, ‏4/12/2017
32. ↑  דורון אמיר, הציבור לא מטו-טם אבל ממשיך לשלם, באתר אנשים ומחשבים, ‏16/5/2013
33. ↑  יוסי הטוני, דורון אמיר: "אפילו בובת הברבי תתחבר למחשוב הענן – ותצא ממנה קרינה", באתר אנשים ומחשבים, ‏23/2/2015
34. ↑  דורון אמיר, דעות ׀ איך זה שכוכב אחד לבד מעז... **מנהיגים** מרץ 2015, מבית "אנשים ומחשבים", עמ' 54
35. ↑  יניב הלפרין, ‏"יש להטיל את האחריות לאבטחה על ספקי האינטרנט והתשתיות", באתר "אנשים ומחשבים"

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דורון אמיר"**.